Mótmæla harðlega hugmyndum prófessora við ríkisháskóla “ Háskólinn á Bifröst mótmælir harðlega þeim hugmyndum Félags prófessora við ríkisháskóla að Háskóli Íslands taki yfir kennslu Háskólans á Bifröst . Nám við Háskólann á Bifröst einkennist af mikilli verkefnavinnu og fámennum námskeiðum þar sem lögð er áhersla á hvern nemanda . Að halda því fram að best sé að kenna mörg hundruð manns í einu í Háskólabíó eins og gert er í Háskóla Íslands er fráleitt og sýnir að prófessorar við ríkisháskóla gera lítið úr gæðum háskólanáms , ” segir í tilkynningu frá Háskólanum á Bifröst . Þar segir einnig að flestar námsleiðir við Háskólann á Bifröst séu ekki kenndar við aðra háskóla hérlendis , eins og t.d. viðskiptalögfræði , heimspeki / hagfræði / stjórnmálafræði ( HHS ) , alþjóðafræði , menningarstjórnun og stjórnun heilbrigðisþjónustu . “ Nemendum frá Bifröst hefur vegnað vel í atvinnulífinu og átt auðvelt með að fá vinnu vegna þeirrar sérstöku kennslufræði sem er við skólann . Rekstur Háskólans á Bifröst er hagkvæmur og skólinn á gott samstarf við aðra háskóla . Ríkisvaldið greiðir mun minna fyrir hvern útskrifaðan nemanda við Háskólann á Bifröst en við ríkisháskóla . Þessum hugmyndum Félags prófessora í ríkisháskólum er því algerlega hafnað . ”